En ny database med over tusindvis af afsagte domme skal være med til at styrke retssikkerheden. Det indgår i regeringens finanslovsforslag, der indeholder en aftale for domstolene for 2015 til 2018.

”Både borgere, advokater og journalister har længe haft et ønske om, at man nemt og hurtigt kunne få adgang til de afgørelser, som retterne hver dag træffer. Det skal domsdatabasen sikre. Databasen er en væsentlig forbedring af retssikkerheden,” siger justitsminister Karen Hækkerup.

I alt er der afsat 14,9 mio. kr. til domsdatabasen, der forventes at skulle indeholde domme fra civil- og straffesager fra byretterne, landsretterne, Sø- og Handelsretten samt Højesteret.

Ny og moderne Østre Landsret

På domstolenes område er der desuden afsat 70 mio. kr. til huslejeomkostninger i forbindelse med en ny og mere moderne retsbygning til Østre Landsret. Østre Landsret er i dag placeret på en række forskellige adresser i det indre København.

Derudover er der i finanslovsforslaget afsat midler til en nedbringelse af sagsbehandlingstiderne ved landsretterne, der i den sidste tid har oplevet stigende sagsbehandlingstider på grund af et øget antal af sager.

I alt er der de næste fire år årligt afsat ca. 1,8 mia. kr. til domstolene.